Juntl maj e yolen Jesús cyuya aj fariseo.
E xiꞌ tkbaꞌnxin cyexin:
—Inayena tisen spiꞌyen cye xjal.
Kej xjal ma chi oc lpe wiꞌja,
mlay chi bet tuj klolj,
sino chi temel tuj spiꞌyen.
At cychunkꞌlal te junx maj—tz̈ixin.
Juꞌ tzunj,
e xiꞌ cykbaꞌn fariseo texin:
—Mintiiꞌ cꞌajbel tyola,
cuma jax tey nyolena te tstiwa tiꞌjxa.
Min-al juntl tuꞌn tcyiwsante tyola—tz̈ikexin.
Pero aj ttzakꞌbeꞌn Jesús cyexin:
—Jax at tajbel nyola.
Jaxxix nyola tiꞌj alcye kena,
cuma nuk inayena baꞌn wuꞌna jaaꞌ tumel in tzaja bix jaaꞌ tumel chin xeꞌla.
Pero cyey,
min-al jun cyxola baꞌn tajben te tstiwa wiꞌja,
cuma min cytzkiꞌna jaaꞌ tumel in tzaja bix jaaꞌ tumel chin xeꞌla.
Tzin cykbaꞌna yaaꞌn inayena jxjal smaꞌn tuꞌn Dios tuꞌn tlaj ncheꞌx lpey nuk tiꞌj cynaabl xjal,
bix tzin tkbaꞌn cynaabl xjal nuk jun aj Galilea kena.
Weya,
min nbint wuꞌna tuꞌn ntzpeta juꞌwa tuꞌn nxiꞌ lpeya tiꞌj cynaabl xjal.
Oj nmlona tnaabl jun xjal,
cxeꞌl nkbaꞌna ti tten tuya jun yol jaxxix,
cuma min chin mlona njunala,
sino junx tuyax Nmana e tzaj tsmaꞌn inayena.
Tujtzen cywitza,
mintiiꞌ tajbel nyola nbyan wuꞌna.
Pero cꞌoquel cycꞌuꞌja tiꞌj cyleya.
O tzꞌibj ka at caꞌba xjal junx taꞌ cyyol,
jaxxixtzen cyyol.
Juꞌ tzunj,
jaxxix taꞌ nyola tiꞌj alcye kena,
cuma yaaꞌn nuk inayena tstiwa wiꞌja,
sino jax Nmana e tzaj tsmaꞌn inayena tstiwa wiꞌja—tz̈i Jesús cye fariseo.
Juꞌ tzunj,
e xiꞌ cykbaꞌnxin texin:
—¿Jaaꞌ taꞌ tmana,
tuꞌntzen tajben te tstiwa tiꞌja?
—tz̈ikexin.
Aj ttzakꞌbeꞌn Jesús:
—Min tzꞌel cyniꞌya tiꞌj alcye kena bix alcye Nmana.
Nuket ma tzꞌel cyniꞌya tiꞌj alcye kena,
jax cytzkiꞌntla Nmana—tz̈ixin.
Kej yol lu e xiꞌ tkbaꞌnxin tuj tja Dios jaaꞌ e cykꞌa xjal cyoybil te tja Dios.
Pero min-al e tzaj tzyunte texin,
cuma mitknaꞌx tpon jkꞌij tuꞌn tcubxin.
Bix juntl maj e xiꞌ tkbaꞌnxin cye fariseo:
—Chin aal tzuna.
Bix oj waja,
chi jyola wiꞌja,
inayena,
Colbil cyey,
pero chi cymeela bix min najset cyila.
Jaaꞌ tumel chin pomela,
mlay chi pona—tz̈ixin.
Juꞌ tzunj,
e xiꞌ cykbaꞌn judío cyxolxxin:
—¿Tuꞌnxpaxin cwel tbyoꞌn tiibxin?
Cuma ma txiꞌ tkbaꞌnxin:
“Jaaꞌ tumel chin pomela,
mlay chi pona”—tz̈ikexin.
Bix e xiꞌ tkbaꞌnxin cyexin:
—Ejeeꞌy ncheꞌx lpey tiꞌj naabl te twitz txꞌotxꞌ.
Inayena at nnaabla te tuj cyaꞌj,
yaaꞌn te twitz txꞌotxꞌ.
Cuma at cynaabla te twitz txꞌotxꞌ,
juꞌ tzunj chi cymeela tjakꞌ cyila,
cuma ka min ma cyocslay tiꞌj ma txiꞌ nkbaꞌna tiꞌj alcye kena,
chi cymeela min najset cyila—tz̈ixin.
—¿Alcye tzuna?
—tz̈ikexin
E xiꞌ tkbaꞌn Jesús cyexin:
—Ma txiꞌ nkbaꞌna alcye kena jatxe tuj tneel.
¿Tikentzen min cyocslay nyola?
At nim cykaꞌyela baꞌn t-xiꞌ nkbaꞌna cyiꞌja,
pero waja txiꞌ nkꞌumena nuk tyol j-e tzaj tsmaꞌn inayena.
Jaxxix tyolxin,
bix j-e nbiꞌya texin,
ja tzunj yol nchin yolena cye xjal—tz̈ixin.
Pero min el cyniyꞌxin tiꞌj e yolen Jesús tiꞌj Dios,
Jtmanxin.
Juꞌ tzunj e xiꞌ tkbaꞌnxin cyexin:
—Oj njaw cykꞌoꞌna twitz cruz,
qꞌueleltzen cyniꞌya tiꞌj ka inayena jxjal Smaꞌn tuꞌn Dios tuꞌn ntena cyuya xjal.
Bix qꞌuelel cyniꞌya tiꞌj ka jnxiꞌ nkbaꞌna cye xjal,
yaaꞌn jweya wajbila,
sino nxiꞌ nkbaꞌna nuk alcyej e tyeecꞌan Nmana weya.
Bix Nmana e tzaj tsmaꞌn inayena at-xin wuyena.
Min ma chin cyaj tcyeꞌyenxin,
sino ntzalaj wiꞌja,
cuma nuk nchin binchana tajbilxin—tz̈ixin.
Tej t-xiꞌ tkbaꞌn Jesús kej yol lu,
nim xjal e cykba ka ocslalke tiꞌjxin.